Die Havengaprys is ’n prys wat sedert 1945 jaarliks toegeken word aan ’n kandidaat(e) vir oorspronklike navorsing op natuurwetenskaplike en/of tegniese gebied. Kandidate word op navorsingspublikasies en die bewys van die bevordering van Afrikaans beoordeel. Die Havengaprys kan net een maal aan ’n persoon toegeken word.
In 1943 is ’n poging aangewend om ’n gedeelte van die Hertzogprys as ’n teenhanger daarvoor vir die Fakulteit Natuurwetenskap en Tegniek toe te ken. Daar is egter besluit dat die fakulteit sy eie prys moet kry wat in 1944 ingestel is.
Die prys is vernoem na die oudminister Klasie Havenga wat hom in 1946 bereid verklaar het om £50 jaarliks aan die Akademie te skenk. Havenga het in sy boedel R4 000 aan die Akademie bemaak en in 1969 ontvang die Akademie ’n verdere R14 000 uit die boedel van sy vrou, Olive. Sedert 1979 word die prys in die vorm van ’n goue medalje toegeken.